Woes Toekenning vir ons Carine
Woes toekenning vir Carine
Carine Badenhorst (links), rubriekskrywer van Suikerbrood en Suurvye in die Gansbaai Courant, is op 30 September vanjaar weer met 'n Woes Toekenning vereer. Hierdie keer vir haar "Hoe lank hou die Lente?"
Gansbaai Courant se redakteur, Francois de Jongh het in 'n vorige uitgawe (Gansbaai Courant, Donderdag, 11 Julie 2013) soos volg na Carine verwys: "Ons lesers is bevoorreg om weekliks haar hoë standaard rubriek te lees." Carine het gesê Woes is 'n skrywersgemeenskap waar jy kan vriende maak en saamgesels oor die rondgooi van woorde. "Ek verkies Woes omdat dit 'n skoon platform is en ek is al sowat 6 jaar 'n Woestyner."
Carine sê die geskrewe woord lê haar na aan die hart en geen prentjiebeeld kan kers vashou by die prentjie wat mens in jou verbeelding vorm wanneer jy lees nie. "Hoe lank hou die Lente" se inleidende paragraaf lui soos volg: "Hier en daar breek 'n stukkie blousel deur die lae, grou wolke op Lentedag. Deur my kamervenster kom skuur die son skaamweg wang met die opgestopte deken oor my bed. Met die beskeidenheid van 'n jongnooi voor die blik van 'n voorbarige vryer, draai dit kop weg agter die volgende wolk in."
Sy sluit soos volg af: "My Lente kan vir altyd aanhou. Solank ek my blomme van geluk self plant. En die beste Tuinier van alle tye aanstel om 'n ogie te hou!" Gansbaai Courant wens graag vir Carine geluk met haar tweede Woes Toekenning vanjaar.